Oulun käräjäoikeus on tuominnut Oulun suomalaisen yhteiskoulun lukion Osykin viralta pidätetyn rehtorin Juha Martti Valtakorven kahdesta rikoksesta.

Se on tuominnut hänet kolmen vuoden ehdottomaan vankeusrangaistukseen. Lisäksi hänet on määrätty viraltapantavaksi ja hän menettää myös sotilasarvonsa.

Syyttäjä ja Oulun kaupunki ovat tyytyväisiä tuomioon.

Käräjäoikeus katsoo, että Valtakorpi syyllistyi rikoksiin toimiessaan Osykin rehtorina vuosina 2004-2014 Oulussa. Tuomion mukaan hänen virkavelvollisuuksiinsa kuului hoitaa koulun stipendirahastoja, joista hän kavalsi lähes 450 000 euroa pääasiassa omaksi hyödykseen.

Käräjäoikeuden mielestä kavallus oli törkeä muun muassa siksi, että se kohdistui julkisiin varoihin. Hän saavutti sillä itselleen todella tuntuvan taloudellisen hyödyn.

– Kun otetaan huomioon Valtakorven vastuullinen asema sekä se, että rikos on kohdistunut koulun oppilaiden stipendien jakamiseksi tarkoitettuun määrällisesti erittäin suureen rahastoon ja että teko on kestänyt noin kymmenen vuotta, on virka-aseman väärinkäyttäminen myös kokonaisuutena arvostellen törkeä, oikeus toteaa.

Oikeus: Käytti Liliuksen varoja omavaltaisesti

Rahastoista suurin oli koulun entisen opettajattaren Nanny Liliuksen rahasto. Liliuksen testamentin mukaan rahaston varat on sijoitettava ja rahaston tuotoista on jaettava stipendejä koulun oppilaille ja harkinnan mukaan myös koulun entisille oppilaille.

Juha Valtakorpi on puolustanut menettelyään muun muassa sillä, että hänen mielestään testamenttia voi tulkita laajentavasti. Hänen käsityksensä mukaan rahaston varoja voitiin käyttää koulutusta, opiskelua ja oppimista edistävään avustustoimintaan.

Oulun käräjäoikeuden mielestä testamentin sanamuotoa laajemmalle tulkinnalle ei ole perusteita.

Osykin rahastojen väärinkäyttöepäilyt heräsivät, kun koulun tiloissa olevan noin 30 000 euron arvoisen flyygelin alkuperää alettiin selvittää. Arkistokuva. Kuva: Jukka Leinonen

– Joka tapauksessa on selvää, että Nanny Liliuksen rahaston käyttötarkoituksen laajentamisesta ei ole tehty asiallista harkintaa ja asianmukaisia päätöksiä. Tätä osoittaa Valtakorven toiminta asiassa. Hän on käyttänyt Nanny Liliuksen rahaston varoja omavaltaisesti, kohdistanut niitä sattumanvaraisesti ja useassa tapauksessa jakanut rahoja tuttavilleen ja ystävilleen, käräjäoikeus linjaa.

Sen mukaan Valtakorpi peitteli rahojen käyttöä muun muassa laiminlyömällä asianmukaisen kirjanpidon.

Satojentuhansien korvaukset

Oikeus määräsi Valtakorven maksamaan Oulun kaupungille korvauksia anastettujen varojen arvosta runsaat 365 000 euroa. Lisäksi hänen täytyy maksaa sijoitustuottojen menetyksen aiheuttamasta vahingosta yli 15 000 euroa sekä kaupungin noin 15 000 euron oikeudenkäyntikulut.

Valtio puolestaan velvoitettiin maksamaan Valtakorven puolustajalle tämän kuluja noin 40 000 euron edestä.

Juha Valtakorpi pidätettiin virastaan keväällä 2014. Pohjois-Suomen hallinto-oikeus ja korkein hallinto-oikeus eivät muuttaneet ratkaisua.